
X. 

Amentiae  e  i  fi  ctae  et  falso  suspectae  specime?t. 


iion  id  tantum  spectat  psycliiatria,  ut  amentiam  certis  notis  cogno¬ 
scat  et  cognitam  certa  via  ac  ratione  sanare  studeat,  sed  etiam  id 
ei  incumbit  officii,  ut,  ubi  vel  ficta  sit,  vel  falso  suspecta,  quod 
utrumque  haud  raro  accidit,  id  internoscat  et  argumentis  non  du¬ 
biis  demonstret.  Etenim  non  infrequens  est  vel  eorum,  qui  officiis 
quibusdam  supersedere  cupiunt,  ignavia,  vel  astutia  eorum,  qui 
poenas  propter  delicta  a  se  avertere  gestiunt,  ut,  cum  sciant  amen¬ 
tes  aeque  emancipari  a  muneribus  civilibus ,  atque  a  poenis  luendis 
eximi,  in  amentia  ficta  ob  alterutram  caussam  aufugium  anquirant. 
Sunt  etiam,  qui  etsi  se  ipsi  mentis  impotes  non  habeant,  tamen  ab 
aliis  habeantur,  qui  sive  agatur  de  officiis  explendis,  sive  de  com¬ 
missis  facinoribus,  in  illis  impotentiam,  in  his  excusationem  depre¬ 
hendere  sibi  videantur.  Sed  sive  iudices  ii  sint  legitimi,  sive 
aestimatores  fortuiti,  neutris  ius  competit  de  amentia  vel  vera, 
vel  ficta,  vel  suspecta  decernendi.  Neque  assentiri  possum  Ernesto 
Platnero,  qui  in  quaestionibus  medicinae  forensis^)  asseverat, 
amentiae  perspicuae  signa  ipsa  quoque  perspicua  esse ,  quippe  quae 
ducantur  a  memoriae  infirmitate  ac  perturbatione,  a  delira  et  inor¬ 
dinata  successione  idearum,  a  sermonibus  inconcinnis  atque  ineptis, 
a  factis  stulte  ac  temere  sine  proposito  consilio  et  fine  susceptis. 

denique,  quod  caput  rei  sit,  ab  ignoratione  aut  oblivione  omnino 
rerum  earum,  quibus  vitae  tum  naturalis  tum  civilis  modus  et  actio 
contineatur.  Nimirum  possunt  haec  omnia  fingi  quoque,  aut,  quod 
peius  etiam  est,  falso  suspici  praepostero  iudicio.  At  enim  vero 
utrum  vera  amentia  adsit,  an  ficta  aut  falso  suspecta,  id  neque 
iurisprudentia  potest,  vel  munita  psychologiae  fulcro,  neque  me¬ 
dicina  somatica,  multo  minus  vero  sensus  sic  dictus  communis 
expiscari.  Jurisprudentia  enim  per  se  sanum  hominem  et  sui  po¬ 
tentem  ponit;  psychologia  pura  physiologiam  animae  exhibet  eius 
morbos  non  curantem ;  medicina  somatica  principiis  caret  ad  indi¬ 
candos  morbos  psychicos ;  sensus  denique  communis  naturalis  qui¬ 
dem,  et  propter  id  erroneus  non  est,  sed  alienus  a  notitia  amentiae, 
quippe  quae  praeternaturalis  hominis  status  est,  in  quo  aestimando, 
si  id  negotium  sensus  communis  in  se  suscipit,  hac  sua  ignorantia 
haud  raro  egregie  fallitur.  Una  est  psychiatria,  utpote  perscru¬ 
tans  principia  et  naturam  amentiae,  quae  possit  de  dubia  amentia 
rationem  certam  reddere.  Et  habet  quidem,  ut  in  prima  prolusione 
ostensum  est,  in  avelevd'€QLa  certissimum  insaniae  documentum  et 
principium  diagnosticum,  quod  ubicunque  desideratur,  aut  fictus 
morbus  est  aut  falso  suspectus.  Cuius  utriusque  rei  in  uno  eodem- 
que  homine  iam  exemplum  exhibebimus.  Sed  praemittenda  est 
caussa ,  ob  quam  iudicium  de  statu  mentis  in  illo  homine  ad  Ordi¬ 
nem  Nostrum  delatum  est. 

Senex  sexagenarius  erat  in  pago  Saxonico  possessor  praedii, 
quod  cupiebat  emtione  cedere  filio,  qui  ideo  ex  alio  pago,  in  quo 
uxorem  sibi  duxerat  iuveuem,  in  patriam  domum  se  retulit.  Sed 
displicuit  nurui  negotiatio  ob  nimium  a  socero  statutum  pretium; 

I 

quare  reverti  ad  pristinum  domicilium  exoptavit.  Iiiterim  ante 
negotium  expeditum  ignis  erupit  in  praedii  horreo ,  cuius  incendio 

mox  universum  aedificium  conflagratumest.  Accidit  id  aestivo  tem¬ 
pore  et  fervidissima  die,  qua  ad  meridiem  ex  nube  tonitruali  fulgur 
splendidissimum  serpentino  cursu  descendere  versus  horreum  illud 
visum  est  compluribus  pagi  incolis.  Unde  iactu  fulminis  incensum 
praedium  fuisse  communis  exstitit  opinio.  At  contrariam  fovit 
sententiam  senex  praedii  possessor,  ftui  quidem  ignem  in  domo 
sub iectum  fuisse  ab  inquilino  sartore  contendit  pertinaciter.  Degebat 
atitem  ille  sartor  in  domuncula  adstructa  reliquo  aedificio  prope 
liorreum,  et  familiarissime  vivebat  non  solum  cum  domini  filio, 
olim  condiscipulo  suo,  sed  etiam,  licet  ipse  maritus,  cum  eius 
uxore.  Incendii  tamen  suspicionem  nemo  in  eum  habebat  praeter 
senem  aedis  dominum.  At  enim  vero  duobus  annis  praeterlapsis 
incendii  auctorem  se  ipse  professus  est  primo  coram  uxore  et  amicis, 
deinceps  coram  iudice,  quem  sponte  petiit  culpae  suae  poenam 
luere  paratus,  ftuod  omnium  movit  incolarum  pagi  mirationem  et 
paene  stuporem,  quippe  quibus  fulmine  incensum  aedificium  fuisse 
persuasissimum  erat.  Quare ,  cum  apud  omnes  non  recte  sanae 
mentis  haberetur  sartor,  ex  phantasiae  illusione,  nec  vero  ex  re  in 
facto  posita  ortam  esse  illam  confessionem  rati  sunt.  At  id  ille 
pertinaciter  negavit,  et  diu  intolerabile  sibi  fuisse  factum  divino 
numini  tributum,  quod  suum  fuerit  facinus,  asseveravit.  Quare 
poenam  se  malle  humani  indicii  temporaneam,  quam  aeternam  divini 
pati.  Ita  enim  iuberi  se  a  sceleris  patrati  conscientia,  quae  tran¬ 
quillo  animo  iam  dudum  locum  non  reliquerit.  Patefecit  quoque 
caussam  incendii,  nimirum  in  caritate  vicinae  positam,  cuius  se 
misertum  sit  centies  conquestae  de  soceri  iniquitate  et  de  mariti 
imminente  ruina.  Cui  si  incendio  praedii  prospiceret,  officium  se 
in  amicam  collaturum  sperasse  haud  exiguum.  Quare  quantum¬ 
vis  conscientia  repugnaverit  et  ipse  diu  multumque  dubitaverit  de 


facinore  peragendo ,  quod  quam  scelestum  sit  et  gravi  poena  san¬ 
citum  haud  ignoraverit,  tamen  se  tandem  cessisse  servandae  amicae 
desiderio,  et  quod  diu  mente  agitaverat  perfecisse  eodem  die  diei¬ 
que  tempore,  quo  fulgur  illud  conspectum  fuerat  a  vicinia.  De¬ 
scripsit  porro  modum,  quo  incendium  fecerit  sic,  ut  fomitem  in 
pyrotheca  paratum  accenderet  et  iuxta  poneret  ligna  igniaria,  itaque 
exstructam  pyro thecam  apertamque  immitteret  tecto  horrei  vicini 
stramineo,  ftuo  facto  se  exspectasse  enarravit  in  domuncula 
flammae  eruptionem,  sed  incassum,  ftuare  post  quadrantem  horae, 
quum  neque  ignis  neque  fumus  e  tecto  surgeret,  se  iterum  ad  locum 
accessisse,  in  quo  pyrothecam  collocaverat,  et  fomitem  in  ea  exstin¬ 
ctum  deprehendisse.  Ergo  se  denuo  inflammasse  fomitem  et 
propius  traxisse  ligna  igniaria.  lam  redivisse  in  domunculam  et  in 
lectulo  recubuisse,  cepisse  tamen  consilium  retrahendae  pjTothecae, 
si  vel  nunc  flamma  non  erupisset:  se  enim  iam  facti  fere  poenituisse. 
Interim  se  paululum  obdormivisse,  excitatum  vero  repente  fuisse 
clamoribus:  flagrare  nimirum  horreum.  Iam  se  rerum  suarum 
quantum  potuerit,  collegisse  et  deportasse  in  coemeterium  ibique 
otiose  flammae  progressum  observasse.  Sed  inde  ab  hoc  ipso  die 
se  torsum  esse  facinoris  memoria,  quae  tandem  ad  confitendum 
crimen  eum  compulerit.  Igitur  culpa  rei  in  aprico  erat.  Haesitavit 
tamen  indicium  in  infligenda  poena,  quandoquidem  nemo  non 
reum  putabat  mentis  impotem,  quid  quod  huius  impotentiae  caussa, 
ex  testimonio  legitimo,  .dimissus  erat  e  militia,  quam  aliquot 
abhinc  annis  sustinuerat.  Huare  iudicium  cum  a  praefecto  militum, 
cui  subditus  homo  fuerat,  et  a  medico  militari,  tum  a  praetore 
pagano  accuratiorem  eius  notitiam  expetivit.  Ac  primum  quidem 
.medicus  militaris  rcnunciavit  liominem,  quum  stipendia  faceret, 
per  duos  annos  sanum  fuisse,  postea  vero,  dum  per  plurimum 

temporis  sartori  militari  ad  manus  esset,  sine  ulla  caussa  materiali 
prodidisse  animum  tristem  ac  demissum,  tum  inter  inconcinnos  et  ine¬ 
ptos  sermones  mox  in  melancholiam  incidisse,  quam,  post  varias 
scrutationes,  e  re  amatoria  ortam  esse  compertum  sit.  Ergo  traditum 
fuisse  valetudinario  militari,  ibique  post  decem  septimanas,  cum  re¬ 
stitutus  videretur,  deinceps  non  iterum  ad  sartoris  opificium  adhibi¬ 
tum,  sed  confestim  missum  ad  stationem,  ftua  inita  statim  postridie 
deprehendisse  eum  subcenturiones  aliquos  gladio  nudato  ictus  in 
aere  ferentem  atque  insani  ad  instar  clamitantem.  Ergo  denuo 
in  hospitium  militare  receptum  esse,  in  quo  quum  post  aliquot 
menses  ad  pristinam  valetudinem  non  rediisset,  propter  mentis 
imbecillitatem  e  militia  fuisse  dimissum,  ftuam  relationem  prae¬ 
fectus  militum  non  solum  affirmavit,  sed  etiam  auxit  adnotatione 
potuum  spirituosorurn  fuisse  amantem  hominem,  sed  exhortationibus 
cessisse  et  dereliquisse  nimiam  potandi  proclivitatem.  Denique 
praetor  paganus  retulit  reum  a  parentibus  religiose  esse  educatum 
scholamque  legitime  frequentasse  usque  ad  vitae  annum  decimum 
quartum ,  ex  quo  sartoris  opificium  didicerit  et  tirocinio  abso¬ 
lutus  exercuerit  apud  complures  magistros,  quibus,  ut  omnino 
omnibus,  qui  eum  noverint,  acceptissimus  fuerit  ob  indolis  et 
morum  bonitatem.  Anno  aetatis  circiter  vigesimo  extractum  cum 
fuisse  ad  militiam,  ex  qua  post  quatuor  annos  dimissus  et  ad 
pagum  reversus  sit  atque  ad  sartoris  operam,  lam  vero  ineptos 
interdum  et  inconcinnos  sermones  edidisse,  ita  ut  a  cognatis  et 
familiaribus  vel  imbecillus  mente  vel  adeo  mente  captus  haberetur, 
quandoquidem  nimis  modo  hilarem  se,  modo  tristem  gesserit,  modo 
absone  et  confuse  confabulatus  sit,  opusque  sartorium  vel  corruperit 
vel  infectum  reliquerit.  Caeterum  valde  proclivem  eum  fuisse  ad 
potum  et  saepe  ebrium. 


8 


(iuibus  acceptis  significationibus  iudicium  iussit  medicum  fo¬ 
rensem  explorare  reum  de  mentis  statu,  quem  talem  ille  deprehen¬ 
dit,  ut  paranoia  fixa  laborare  reum  testaretur.  At  non  erant 
argumenta,  quibus  sententiam  suam  comprobare  studeret,'  eius- 
modi ,  ut  iudici  omnino  probarentur.  Igitur  ad  Ordinem  Nostrum 
caussa  delata  est,  de  qua  ego  in  consessu  Nostro  deliberativo  sic 
censui,  ut  amentiam  rei  partim  fictam,  partim  falso  suspectam  iudica- 
rem.  Erant  jxutem  sententiae  meae  argumenta  petita  ex  indole  rei, 
qualem  commentarii  iudiciales  eam  luculenter  demonstratam  habe¬ 
bant,  atque  ex  animi  eius  naturali  propensione.  Sanus  erat  corpore 
atque  mente  ante  quam  vigesimo  aetatis  anno  ad  militiam  traheretur. 
At  vero  ad  militiam  neque  natus  erat,  neque  educatus  homo  placidus 
atque  initis  idemque  propter  morum  suavitatem  omnibus  carus  at¬ 
que  acceptus.  Hic  nimirum  cum  pagum  et  quaestum ,  tum  amicos 
relinquere  coactus  est,  et,  quod  magni  momenti  est,  amicam,  quae 
ipsa  familiaritatem  cum  eo  non  denegabat,  quippe  quod  serius 
etiam,  et  peracto  ab  eo  facinore,  eum  visitaret  adeoque  alimenta  ei 
apportaret,  ftuid  mirum,  si  invisa  ei  erat  militia  tanto  magis,  quanto 
diutius  eius  severitas  a  domestica  voluptate  eum  retinebat.  Igitur,  ’ 
post  biennium,  stipendiorum  coactorum  impatientia  ita  crevit,  ut 
deiectissimus  evaderet  et  tristissimus  et  mente  alienus,  i.  e.  in  aliena 
loca  sibi  cara  conversus.  Huae  mentis  alienatio  nimirum  naturalis 
pro  morbosa  perperam  habita  est  et  homo  creditus  valetudinario. 
Igitur  medicum  non  caussa  quidem  tristitiae  latuit,  nempe  amor  clan¬ 
destinus,  sed  verus  mentis  status:  quandoquidem  neque  tristitia,  ne¬ 
que  animi  omnino  perturbatio  illico  ad  insaniam  referenda  est.  Num 
vero  vitio  homini  vertendum ,  si  in  morbo  scilicet  militiae  vacatio 
clam  ei  arridebat  et  spes  reditus  in  locum  natalem  ?  Sed  haec  spes 
cum  fefellit :  nam  sanitati  restitutus  ex  sententia  medici,  illico  ad 

novam  militiam  vocatus  est.  En  vero  iam  ad  desperationem  actum 
hominem  et  fictae  amentiae  principium.  Nam  quae  in  statione 
agebat  absona  atque  insana  omni  amentiae  caussa  carebant  adeo- 
que  simplicis  delirii,  quippe  quod  neque  corporis  morbus  eum  inva¬ 
serat,  neque  ulla  ei  acciderat,  vel  a  rixis  et  ira,  vel  a  terrore  et 
metu,  vel  ab  infortunio  repentino  animi  perturbatio.  Ergo  ficta 
insania  erat,  et  cur?  ut  tandem  a  militia  liberaretur.  Et  sane  com¬ 
pos  voti  ac  desiderii  factus  est.  Nam  postquam  iterum  in  valetuti- 
nario  curae  medici  traditus,  post  aliquot  menses  signa  valetudinis 
nulla  ederet,  propter  mentis  scilicet  imbecillitatem  dimissus  est. 
Sed  ne  finxerat  quidem  mentem  imbecillem,  sed  primo  melancho¬ 
liae,  deinde  maniae  falso  suspectus  fuerat,  finxerat  tamen  amen¬ 
tiam.  Ergo  ad  pagum  et  quaestum  et  amores  rediit.  Iam  vero  vel 
clomi  de  insania  falso  suspectus  est  a  cognatis  et  familiaribus.  Nam 
quae  absurde  et  loqui  et  agere  videbetur,  ea  sane  mentis  turbatae 
signa  fuerunt,  non  vero  alienatae,  quippe  quae  erat  secreto  intenta 
facinoris  perficiendi  studiis  ad  sublevandam  amicam.  Neque  incen¬ 
dii  patrandi  consilium  insanum  erat:  nam  praedito  deflagrato  non 
poterat  amicae  maritus  emtionem  sibi  nocivam  absolvere,  quod 
quidem  cummaxime  in  votis  erat  uxori.  Ergo  incendium  meditatus 
et  machinatus  inquietissimus  quidem  erat  et  turbato  animo  propter, 
conscientiae  opprobrationes  multa  confuse  et  dicebat  et  agebat.  Sed 
erat  occupatus  alienis  potius  negotiis  quam  operariis,  ergo  ad  haec 
non  attentus,  sed  districtus  ita,  ut  aliis  alienatus  mente  necessario 
videretur.  Ad  quod  accessit  frequens,  ut  conscientiam  consopiret 
et  animum  roboraret  ad  facinus,  spirituosorum  potatio  et  inde  nata 
ebrietas,  quae  absone  dictorum  et  actorum  auxit  confusionem  ideo- 
que  confirmavit  aliorum  de  eius  insania  indicium.  At  vero  quan¬ 
tum  mens  vere  alienata  ei  non  fuerit,  comprobavit  sceleris  non 

avslsvO'eQO)gj  sed  spontaneo  consilio  et  deliberato  animo  suscepti 
perfectio,  eiusdemque  sincera  et  perspicua  confessio.  E  quibus 
omnibus  colligendum  est  amentiae  verae  excusationem  in  Loc  reo 
locum  habere  non  posse,  sed  fuisse  hanc  scilicet  vel  amentiam  vel 
mentis  imbecillitatem  tum  fictam  tum  falso  suspectam. 

ftuare  concessimus  ei  veniam  petendi  summi  apud  Ordinem  No¬ 
strum  honoris,  hoc  pacto,  ut  disputationem  publicam  proprio  Marte 
conscriptam  contra  dissentientes  publice  defenderet.  Scripsit  igi¬ 
tur  libellum,  cui  titulus  est:  De  insania  potatorum^  quem  d,  VIL 
Mens.  Aprilis  h.  a,  publice  defendet  contra  adversarios,  me  ipso 

moderatore.  Certamine  finito  ego.  Cancellarii  vicarii  munere 
functurus,  veniam  ei  solemni  ritu  tribuam  Nostri  Ordinis  honores 
summos  rite  capessendi,  ftuam  solemnitatem  academicam  ut  RE¬ 
CTOR  ACADEMIAE  MAGNIFICUS,  CELSISSIMUS  PRIN¬ 
CEPS,  HUIUS  LITERARUM  UNIVERSITATIS  PROCERES 
Et  FAUTORES  GRAVISSIMI,  denique  COMMILITONES 
ORNATISSIMI  sua  praesentia  celebrent,  humanissime  rogo. 

P.  P.  Dom,  Laetare  A.  MDCCCXLIII. 

